Bosasa: Hooflanddros van Pta voorlopig geskors | Netwerk24
Deur Vanessa Banton, News24 26 Februarie 2020 15:43
Ronald Lamola, minister van justisie en korrektiewe dienste, het Woensdag ’n verslag in die parlement ingedien oor die voorlopige skorsing.
Ingevolge die Wet op Landdroste moet die parlement besluit om die voorlopige skorsing te bevestig.
Nair se skorsing kom nadat hy verlede jaar in November aangekla is op twee aanklagte van wangedrag ná ’n voorlopige ondersoek deur die ministerie.
“Die aanklagte van wangedrag hou verband met aantygings dat Nair glo spesiale gunste of voordele van Bosasa gevra of aanvaar het wat die uitvoering van sy regsplig kon beïnvloed of wat die indruk of persepsie kan skep as bedoel om hom te beïnvloed in die uitvoering van sulke pligte,” het Chrispin Phiri, woordvoerder van die departement van justisie, gesê.
Desmond Nair, hooflanddros van Pretoria. Foto: News24
Die veiligheid by Nair se huis in Pretoria is glo verbeter deur nuwe veiligheidstelsels ter waarde van R200 000 aan te bring. Die opknapping sluit in ’n volledige geëlektrifiseerde heining, kringtelevisie en alarmstelsels.
Richard le Roux, ’n werknemer van Bosasa, het dit aan die lig gebring toe hy verlede jaar in Januarie voor die Zondo-kommissie van staatskaping getuig het.
Le Roux, wat gedagvaar is om voor die kommissie te verskyn, werk vir Global Technology Systems, ’n filiaal van Bosasa, voorheen bekend as Sondolo IT.
Toe Nair destyds om kommentaar genader is, het hy gesê hy neem kennis van die verslag en het die saak na sy regsverteenwoordigers verwys om die nodige prosesse te volg.
Phiri het gesê ingevolge art. 13 (3) (b) van die wet kan die minister op advies van die Landdroskommissie ’n landdros voorlopig skors as die kommissie oortuig is van betroubare getuienis en dat dit onvanpas sou wees as die persoon voortgaan in sy rol terwyl die bewerings ondersoek word.
“Regterlike beamptes moet aan die hoogste standaarde van toetsing gehou word en hul gedrag moet by hul amp pas. Gegewe die erns van die aantygings, asook die belangrikheid van die beeld van ons regterlike beamptes, ons howe en die oppergesag van die reg, het ek besluit om Nair voorlopig te skors hangende die uitslag van die ondersoek,” sê Lamola.
Meer oor: Desmond Nair | Ronald Lamola | Hooflanddros